
Társadalmi innovációk a környezeti nevelés területén Európában

Kulcsszavak: társadalmi innováció, környezeti nevelés, közösségi tanulás
A környezeti nevelés egy olyan komplex folyamat, amely több tudományterületet is összekapcsol, és célja a környezettudatos viselkedés kialakítása és hosszú távú megőrzése. Bár sokan elsősorban a gyermekek számára szervezett oktatási programokra asszociálnak, a környezeti nevelés ennél szélesebb körű tevékenység: minden generáció tagjait megszólítja, és különféle tanulási környezetben valósul meg.
Pályamunkám célja olyan társadalmi innovációk vizsgálata, amelyekben megjelenik a közösségi tanulás és tágabb értelmezésben a fenntarthatósággal foglalkoznak. Célkitűzés, hogy megismerjük a vizsgálatban részt vevő kezdeményezések kialakulásának okát és innovátorát, a környezeti nevelés megjelenési formáit, társadalmi újítás módját, szervezeti kereteket és a tevékenység eredményeit.
A szakirodalom alapján áttekintettem az innováció fogalomértelmezéseit, a környezeti nevelés megközelítésére vonatkozó tanulmányokat, valamint a társadalmi innováció létrejöttéről, működéséről szóló munkákat. Az empirikus vizsgálat során félig strukturált interjút készítettem 2024 január és március között 20 kezdeményezés képviselőjével, összesen 15 különböző európai országból.
A kutatás felhívja a figyelmet a társadalmi innovációk és környezeti nevelés fontosságára, valamint segítséget nyújthat a már működő vagy a jövőben szerveződő közösségek számára.



